La Generalitat crearà una franja de seguretat en la Vallesa perquè els bombers puguen accedir i treballar en el bosc en cas d’incendi
24/03/2015

# La Generalitat crearà una franja de seguretat en la Vallesa perquè els bombers puguen accedir i treballar en el bosc en cas d’incendi

[![Reunió d’ahir en la Junta de Barri de la Canyada en la qual es va explicar el projecte](/images/noticias/2015/03/junta-la-canyada.jpg)](/images/noticias/2015/03/junta-la-canyada.jpg)

24.03.2015

Bombers adverteix que el risc és màxim i que l’actuació és imprescindible per a poder garantir la seguretat dels veïns

La tinenta d'alcalde de Sostenibilitat, María Villajos; el regidor del barri de la Canyada, Alfonso Romero; el director del Parc Natural del Túria, Cir Ferrer; els caps de les Estacions de Bombers de l’Eliana i Paterna, i l’expert en prevenció i extinció d’incendis del Cos de Bombers, Raúl Quiles, van presentar ahir a la Junta de Barri de la Canyada l’actuació que la Conselleria de Governació, des de la Direcció General de Prevenció, Extinció i Emergències, desenrotllarà en el bosc de la Vallesa amb l’objectiu que en cas d’incendi els vehicles d’extinció puguen accedir amb garanties i protegir les vivendes. S’espera poder iniciar els treballs com més prompte millor ja que s’estan ultimant els permisos per a la seua execució.

L’actuació consisteix en la creació d’una faixa auxiliar a un costat i a l’altre d’una pista forestal de la Vallesa de Mandor, 15 metres en el costat més exposat a ponent i altres cinc en el costat oposat. Es procedirà al desbrossament selectiu i s’actuarà sobre el matoll més combustible i l’arbratge de menor diàmetre amb una longitud de 650 metres i una amplària de 20 metres. Es mantindran preferentment els escassos exemplars de pinus halepensis de major diàmetre, així com alguna garrofera i puntualment espècies de matoll presents de caràcter menys combustible. En general es respectaran aquelles espècies que per les seues característiques o singularitat hagen de ser considerades com a “nobles”, tant arbres com arbustos o del tipus herbaci i en tot cas aquelles espècies incloses en el Catàleg d’Espècies de Flora Amenaçades. “Estem sensibilitzats amb la defensa de l’entorn en què viuen”, van indicar als veïns, però van advertir que “hi ha un gran risc i és necessari actuar”.

L’entorn de la zona d’actuació està format principalment per una massa forestal de pinus halepensis que prové de la regeneració de l’incendi de 1994, un “mar de brots” considerat com un “model de combustible 4 o 5 segons la classificació Rothermel, amb velocitats de propagació molt ràpides”, apunten els tècnics de Prevenció d’Incendis i afigen: “o prenem aquesta mesura o en les simulacions que hem realitzat tenint en compte un dia qualsevol de juliol amb vent de ponent abans de que accedírem a la zona el foc podria estar impactant sobre les vivendes”. Des de Bombers indiquen que “l’accés al bosc és molt complicat per la barrera que suposa les vies del tren i per la densa vegetació que faria de combustible”, per la qual cosa es requereix “una zona de ràpid accés des de la que poder treballar amb seguretat en cas d’incendi”.

La tinenta d'alcalde de Sostenibilitat, María Villajos, va indicar que “tota actuació en el bosc de la Vallesa és delicada perquè estem parlant del nostre gran pulmó verd i de la joia mediambiental de Paterna però tenim clar que és necessari actuar per a garantir la seguretat dels veïns i el conjunt del Parc Natural”. L’alcaldessa, Elena Martínez, també va garantir la col•laboració de l’Ajuntament perquè “mitjançant una actuació ordenada podem millorar la prevenció i les possibilitats d’extinció davant d’un possible incendi”.